[pic] | AZ EURÓPAI KÖZÖSSÉGEK BIZOTTSÁGA |

Brüsszel, 9.1.2009

COM(2008) 899 végleges

2006/0258 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a növényvédő szerekre vonatkozó statisztikáról szóló európai parlamenti és tanácsi rendelet elfogadására vonatkozó közös álláspontjáról

2006/0258 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a növényvédő szerekre vonatkozó statisztikáról szóló európai parlamenti és tanácsi rendelet elfogadására vonatkozó közös álláspontjáról

1. ELŐZMÉNYEK

A javaslatnak az Európai Parlamenthez, illetve a Tanácshoz történő továbbításának időpontja (COM(2006)778 végleges – 2006/0258 (COD) dokumentum) | 2006. december 11. |

Az Európai Gazdasági és Szociális Bizottság véleményének kelte: | 2007. július 11. |

Az Európai Parlament (első olvasatban elfogadott) véleményének kelte: | 2008. március 12. |

A közös álláspont elfogadásának időpontja: | 2008. november 20. |

2. A BIZOTTSÁG JAVASLATÁNAK CÉLJA

A javasolt rendelet jogi keretet hoz létre és a növényvédő szerek értékesítésére és felhasználására vonatkozó statisztikák gyűjtését és terjesztését illetően harmonizált szabályokat állapít meg. Különösen az alábbiakra vonatkozóan határoz meg szabályokat: az adatgyűjtés gyakorisága (az értékesítés esetében évente – a felhasználás esetében 5 évente); adatgyűjtési módszerek, jelentős rugalmasságot biztosítva a tagállamoknak; a jelentéstételi kötelezettségek formája és gyakorisága, melyet a Bizottság a komitológiai eljárás keretében részletesen meghatározhat. |

- A növényvédő szerekre vonatkozó statisztikáról szóló rendelet részét képezi annak a jogszabálycsomagnak, mely magában foglalja a peszticidek fenntartható használatának elérését célzó közösségi fellépés kereteinek meghatározásáról szóló, európai parlamenti és tanácsi irányelvre irányuló javaslatot (COM(2006) 373 végleges), illetve a növényvédő szerek forgalomba hozataláról szóló, európai parlamenti és tanácsi rendeletre irányuló javaslatot (COM(2006) 388 végleges), melyeket szintén megvizsgálnak az együttdöntési eljárás keretében (AGRI Tanács).

3. ÉSZREVÉTELEK A KÖZÖS ÁLLÁSPONTHOZ

3.1 Általános megjegyzések

Az Európai Parlament 2008. március 12-én közölte első olvasatban elfogadott véleményét. Az Európai Parlament első olvasatban elfogadott 26 módosításából a Bizottság 12 módosítást teljes egészében, részben vagy elvben elfogadott. A 12 módosításból ötöt a közös álláspont legalább részben már tükröz.

A Bizottság teljes egészében, részben vagy elvben elfogadott olyan módosításokat, melyek pontosítanák vagy tökéletesítenék a Bizottság javaslatát. Ezek magukban foglalnak olyan módosításokat, melyek a hivatalos statisztikák minőségi kritériumait, illetve az adatok bizalmas kezelésének hatályát mutatják be, pontosabb leírást adva a javaslat célkitűzéseiről és egyértelműbb kapcsolatot teremtve a peszticidekre vonatkozó tematikus stratégiával kapcsolatos egyéb jogalkotási javaslatokkal – különösen a növényvédő szerek forgalomba hozataláról szóló új rendelettel –, a jelentéstételi kötelezettségek alkalmazása és a termékek jegyzékének felülvizsgálata tekintetében. A Bizottságnak fenntartásai voltak a hatály biocidekre való kiterjesztését illetően.

A Bizottság elsősorban a feleslegesnek vagy a közösségi statisztikákról szóló 322/97/EK tanácsi rendelet[1] általános rendelkezéseivel és az európai statisztikai rendszer szabályaival ellentétesnek tartott módosításokat utasította el, illetve azokat, melyek technikailag nem megvalósíthatók, nem elég kiforrottak vagy igazgatási szempontból és a válaszadók számára szükségtelen terheket jelentenének.

A Bizottság úgy ítéli meg, hogy a közös álláspont nem változtatja meg a javaslat megközelítését vagy céljait, ezért azt jelenlegi formájában támogatni tudja.

3.2. Részletes megjegyzések

3.2.1. A Bizottság által elfogadott és a közös álláspontba teljes egészében, részben vagy elvben beépített parlamenti módosítások

Az 5., 10., 13., 18. és 32. számú módosítás némileg eltérő megfogalmazásban bekerült a közös álláspontba. Az 5 . számú módosítás, melyet teljes egészében elfogadott a Bizottság, egyértelműbbé teszi a rendelet célkitűzéseit; a módosítás teljes egészében bekerült a Tanács közös álláspontjába. A 10 . számú módosítás, mely létrehozta a peszticidek fenntartható használatáról szóló keretirányelvvel való kapcsolatot, tisztázza a javaslat céljait; a Tanács fenntartotta a módosítást, de szigorúan az irányelv 14. cikkére korlátozta. A 10. számú módosítás három francia bekezdését – köztük az anyagok forgalmának nyilvántartására vonatkozó utolsó francia bekezdést, mely a Bizottság számára elfogadhatatlan volt – a Tanács elutasította. A 13 . számú módosítás, melyet a Bizottság teljes egészében elfogadott, a javaslatot a növényvédő szerek forgalomba hozatalára vonatkozó rendeletre irányuló javaslathoz kapcsolja, egyértelmű hivatkozással az abban foglalt jelentéstételi kötelezettségekre. E módosítás szinte változatlanul fennmaradt a közös álláspontban. A 18 . számú módosítás, mely a bizalmas adatok védelmére és az adatok felhasználásának statisztikai célokra történő korlátozására vonatkozik, és melyet elvben elfogadhatónak tartott a a Bizottság, kisebb módosításokkal bekerült a közös álláspontba. A Bizottság által a Parlamentnek készített jelentés tartalmáról szóló 32 . számú módosítást, melyet a Bizottság teljes egészében elfogadott, a Tanács lényegében elfogadta.

3.2.2. A Bizottság által elutasított, de a közös álláspontba teljes egészében, részben vagy elvben beépített parlamenti módosítások

Nincsenek.

3.2.3. A Bizottság által teljes egészében, részben vagy elvben elfogadott, de a közös álláspontban nem szereplő parlamenti módosítások

A 3., 6., 11., 12., 19., 30. és 33. számú módosítást a Bizottság részben vagy elvben elfogadta, e módosítások a közös álláspontban azonban nem szerepelnek. Három módosítás – a 6., 11., és 33. számú – legalább részben a javaslat hatályának a biocid termékekre való kiterjesztésére és ezt követően a növényvédő szerek peszticiddé való átnevezésére vonatkozott. A Bizottság elfogadta a hatály kiterjesztését, feltéve ha lesz egy reális program, melyet a Parlament elfogad. A Tanács nem fogadta el a hatály kiterjesztését. A Tanács elutasította a hivatalos statisztikák normáival foglalkozó 3. és 30 . számú módosítást, és helyettük e témát illetően bevezette az új (8a) preambulumbekezdést és a 3. cikk (a) bekezdését. A 12 . számú módosítást, melynek célja a növényvédő szerek forgalomba hozatalára vonatkozó rendelettel való kapcsolat megerősítése, megterhelőnek tartották, és a Tanács elutasította. A 19 . számú módosítást, mely felkérte a Bizottságot a III. mellékletben szereplő anyagok jegyzékének rendszeres felülvizsgálatára, a Tanács nem fogadta el; a Tanács rugalmasabb megközelítést javasolt az új 4. cikk (2) bekezdésének a) pontjában.

3.2 .4. A Bizottság és a Tanács által elutasított, a közös álláspontban nem szereplő parlamenti módosítások

Az 1., 7., 8., 21., 22., 26. és 34. számú módosítás célja a rendelet hatályának az előállítási, behozatali és kiviteli ágazatra, illetve a nem mezőgazdasági célú felhasználásokra és a biocid termékekre történő kiterjesztése volt. A 14., 16., 25., 28. és 31. számú módosítás mind a Bizottság, mind Tanács szerint ellentétes az európai statisztikai rendszer szabályaival. A 15. és 23. számú módosításról, melyek különleges jelentéstételi kötelezettségeket írnak elő a növényvédő szerek gyártói, valamint a növényvédő szerek forgalomba hozataláért felelős piaci szereplők számára, úgy vélték, hogy átfedéseket tartalmaznak a forgalomba hozatalról szóló rendelet hasonló kötelezettségeivel. E módosítások nem kerültek be a közös álláspontba.

A Parlament javaslata szerint a rendelet hatályának a biocid termékekre történő kiterjesztését illetően a Bizottság tudatában volt annak, hogy jelenleg nehézségekbe ütközik e termékek figyelembe vétele, és azon véleményen van, hogy a hatály kiterjesztését célzó reális programot kell elfogadni anélkül, hogy pontos határidőt tűznének ki a rendeletben. A rendelet hatálya kiterjesztésének lehetősége nagy mértékben függ a biocidekre vonatkozó felülvizsgálati program előrehaladásától, mely programra még nem állapítottak meg ütemtervet. A Bizottság teljes mértékben elismeri a biocid termékek jelentőségét és már megkezdte különleges hatásvizsgálatukat a peszticidek fenntartható használatáról szóló tematikus stratégia keretében. E hatásvizsgálat eredményei alapján különleges intézkedések bevezetése lenne ajánlatos e termékek használata jelentőségének felmérése céljából. A Bizottság ebben a szakaszban azonban nem tudja felmérni, hogy különleges statisztikai megközelítést fognak-e ajánlani, vagy elegendőek lesznek a szokásos jelentéstételi intézkedések. Emiatt a biocidekre vonatkozó kérdést el kell választani a növényvédő szerekre vonatkozó kérdéstől.

3.2.5. A Tanácsnak a javaslathoz fűzött módosításai

A Tanács a Bizottság javaslatához a következő főbb változtatásokat javasolta:

Minőségértékelés: A Tanács felvette a javaslatba a minőségértékelésről szóló új 3a. cikket.Minőségértékelési szempontokat már más, statisztikáról szóló alap-jogiaktusok[2] is tartalmaznak. A Bizottság támogatja a minőségértékelésre vonatkozó szabályok e tisztázását.

Végrehajtási intézkedések: A Tanács által bevezetett, a minőségértékelésre vonatkozó cikk meglehetősen egyértelmű. Emiatt elhagyták a minőségről szóló jelentésekre és a jelentéstételi intézkedésekre vonatkozó komitológiai eljárásra történő hivatkozást. A „kezelt felület” fogalmának Bizottság általi elfogadásáról szóló szöveg a II. mellékletből átkerült a 4. cikkbe. A harmonizált besorolás Bizottság általi módosításának lehetőségéről szóló szöveg a III. mellékletből átkerült a 4. cikkbe; a Tanács által javasolt megoldás rugalmasabb, mint a Parlament által javasolt rendszeres felülvizsgálat (19. számú módosítás). A Bizottság támogatni tudja ezt a pontosítást és a végrehajtási intézkedésekre vonatkozó egyszerűsítést.

A felhasználásra vonatkozó adatok gyűjtésének lefedettsége: A Tanács úgy döntött, hogy nagy mozgásteret ad a tagállamoknak azon növénykultúrák kiválasztásában, melyeket le kell fedni, és a II. mellékletben szereplő növényvédő szerek használatára vonatkozó adatok gyűjtését illetően új küszöbértékeket határozott meg. Egyfelől a termesztett kultúrák és a használt anyagok reprezentativitására vonatkozó követelmények, másfelől a peszticidek fenntartható használatáról szóló tematikus stratégia keretében a tagállamok által végrehajtott nemzeti cselekvési tervekkel való kapcsolat ötvözése elegendő garanciát nyújthat az elégséges lefedettségre és megfelelő összehasonlítást tesz majd lehetővé a tagállamok eredményei között. Ezen kívül indokolásában a Tanács úgy véli, hogy a rendelet eredményeinek értékelése öt év elteltével lehetővé fogja tenni a kultúrák kiválasztásának módosítását, amennyiben szükséges. Így a Bizottság támogatni tudja ezt a kompromisszumot.

Új fogalommeghatározások: A 2. cikkben szereplő fogalommeghatározásokat némileg módosították, és új fogalmak kerültek be a szövegbe annak érdekében, hogy jobb összhangot biztosítsanak a statisztikáról szóló egyéb, kapcsolódó alap-jogiaktusokkal. A Bizottság egyetért ezekkel a módosításokkal.

Egyéb módosítások: Ezen kívül a Tanács törölte a preambulumbekezdésekből a növényvédő szerek előállítására és forgalmazására, illetve a hatály biocidekre való lehetséges kiterjesztésére vonatkozó összes hivatkozást. A szubszidiaritásra, az arányosságra és a komitológiai eljárásra vonatkozó preambulumbekezdéseket újrafogalmazták, és a szöveg a bizalmas adatok továbbítására vonatkozó külön preambulumbekezdéssel egészült ki. E módosítások összhangban vannak a Bizottság általános álláspontjával a rendelet hatályát illetően, így a Bizottság el tudja fogadni e módosításokat.

4. KÖVETKEZTETÉS

A Tanács közös álláspontjában bevezetett módosítások elfogadhatóak a Bizottság számára, mivel reális kompromisszumhoz vezetnek egyrészt a peszticidek fenntarthatóbb használatának és a kockázatok csökkentésének irányába történő haladás mérését célzó megbízható és összehasonlítható adatok iránti igény, másrészt azon nehézség között, hogy a legtöbb tagállam számára problémát okoz, hogy új adatgyűjtési rendszert vezessen be és kellően részletes és összehasonlítható adatokat gyűjtsön e rendelet céljaira.

Általánosságban megállapítható, hogy a Tanács módosításai a Bizottság javaslatára támaszkodnak, ennélfogva a Bizottság el tudja fogadni a közös álláspontot.

[1] HL L 52., 1997.2.22., 1. o. Az 1882/2003/EK európai parlamenti és tanácsi rendelettel (HL L 284., 2003.10.31., 1. o.) módosított rendelet.

[2] Az Európai Parlament és a Tanács 453/2008/EK rendelete (2008. április 23.) a közösségi üres álláshelyekre vonatkozó negyedéves statisztikai adatokról (HL L 145., 2008.6.4., 234. o.)